Η μελέτη μιας νέας τροποποιημένης τεχνικής για διαδερμική μονόπλευρη διαυχενική κυφοπλαστική των θωρακικών σπονδύλων με ειδικά σχεδιασμένα εργαλεία
Authors: Βασταρδής Γεώργιος 
Published: September 2021

Η σπονδυλοπλαστική και η κυφοπλαστική είναι οι δύο μέθοδοι επιλογής για την αντιμετώπιση των συμπιεστικών καταγμάτων των σπονδύλων, ιδιαίτερα της θωρακικής μοίρας της σπονδυλικής στήλης (ΘΜΣΣ). Η διαδερμική σπονδυλοπλαστική (vertebroplasty) είναι μια αποδεκτή μέθοδος για την αντιμετώπιση των συμπιεστικών καταγμάτων της σπονδυλικής στήλης.Η μέθοδος αυτή δε διορθώνει την συμπιεστική παραμόρφωση του σώματος του σπονδύλου σε αντίθεση με την κυφοπλαστική, αλλά «παγώνει» την ήδη υπάρχουσα παραμόρφωση, με αποτέλεσμα, η έγχυση του τσιμέντου να χρειάζεται περισσότερη πίεση/δύναμη για να περάσει από την βελόνα, μέσω της οποίας εγχύεται ακρυλικό τσιμέντο στο σώμα του σπονδύλου. Το γεγονός αυτό προκαλεί πολλές φορές διαρροή του ακρυλικού τσιμέντου εκτός του τοιχώματος του σπονδύλου σε σχέση με το τι παρατηρείται στην κυφοπλαστική.Τα συμπιεστικά κατάγματα διεθνώς πλέον αντιμετωπίζονται με τη μέθοδο της κυφοπλαστικής. Η μορφολογία των αυχένων των σπονδύλων της μέσης και άνω θωρακικής μοίρας της σπονδυλικής στηλης (Θ1-Θ5) καθιστά δύσκολη την τοποθέτηση των trocar διά των αυχένων. Οι διαστάσεις των αυχένων και η διεύθυνσή τους σε σχέση με το οβελιαίο και εγκάρσιο επίπεδο, σε συνδυασμό με πιθανές παραμορφώσεις της ΘΜΣΣ, όπως σε περίπτωση κύφωσης, αλλοιώνουν ακόμα περισσότερο τα ανατομικά χαρακτηριστικά τους, καθιστώντας πιο δύσκολη την πραγματοποίηση της μεθόδου. Επιπλεον δυσκολίες παρουσιάζονται λόγω της παρεμβολής της άρθρωσης του ώμου κατά την ακτινοσκόπιση για την πλάγια απεικόνιση των άνω και μέσων σπονδυλικων σωμάτων στη διάρκεια του χειρουργείου.Η κυφοπλαστική είναι η μέθοδος που ανακουφίζει τον ασθενή από τον πόνο που προκαλεί το κάταγμα κατά την κίνηση και φόρτιση του σώματος, παρέχοντάς του ποιότητα ζωής αμέσως μετά το χειρουργείο καθώς και την ευκαιρία να αποφύγει την περεταίρω λήψη αναλγητικής φαρμακευτικής αγωγής.Ο σκοπός της νέας αυτής Μελέτης είναι η εξερεύνηση της δυνατότητας μονόπλευρης διαδερμικής διαυχενικής κυφοπλαστική ειδικά για τους σπονδύλους που αφορούν τη μέση και άνω θωρακική μοίρα με τη βοήθεια εργαλείων, τα οποία περνάνε από ειδικό working sleeve 11 Gauge, καθώς και η μελέτη των μορφολογικών παραμέτρων των αυχένων των σπονδύλων της θωρακικής μοίρας (Θ1-Θ12). Για τη μελέτη αυτή χρησιμοποιήθηκαν 4 πτωματικά παρασκευάσματα ολόκληρου θωρακικού κλωβού, ατόφιου, με τις πλευρές και τους θωρακικούς σπονδύλους από τον Θ1-Θ12, με τους μύες και την ωμοπλάτη που εμπεριέχεται. Η μελέτη έγινε με τη βοήθεια φορητού ακτινοσκοπικού μηχανήματος .Το ελάχιστο πλάτος των αυχένων ήταν 2,46 +/- 0,32mm στη μεσότητα ΘΜΣΣ, στα επίπεδα (Θ5-Θ8). Το απόλυτο ελάχιστο ύψος των αυχένων μετρήθηκε στο Θ1 (3.80-3.87mm). Έγινε διαμερισματοποίηση σε δώδεκα επιμέρους διαμερίσματα. Σε όλα τα επιμερους διαμερίσματα του σπονδυλικού σώματος ήταν τοποθετημένη ικανοποιητική ποσοτητα ακριλυκού τσιμέντου στοχευμένα. Ο μέσος όρος όγκου της τοποθέτησης τσιμέντου όλων των σπονδυλικών σωμάτων ήταν 43,22%.Η χρήση της τεχνικής της κυφοπλαστικής σε συνδυασμό με τον προ-κυρτωμένο εισαγωγέα τσιμέντου κράματος μνήμης 11 mm επέτρεψε τη στόχευση της επιθυμητής θέσης του σπονδυλικού σώματος για αποτελεσματική τοποθέτηση του τσιμέντου στους σπονδύλους.Σκοπός αυτής της νέας μελέτης ήταν η διερεύνηση της σκοπιμότητας δυνατότητας μονόπλευρης διαδερμικής διαυχενικής κυφοπλαστικής, ιδιαίτερα του άνω ΘΜΣΣ, με τη χρήση μπαλονιού μεγέθους 11- Gauge και εισαγωγής τσιμέντου καθώς και τη μελέτη των μορφολογικών παραμέτρων των αυχένων θωρακικής μοίρας της σπονδυλικής στήλης.